കപ്പേള തകര്ത്ത സംഭവത്തില് വ്യാപക പ്രതിഷേധം കോതമംഗലം: കോതമംഗലം രൂപതയുടെ കീഴിലുള്ള ഊന്നുകല് ഫൊറോന പള്ളിയുടെ വെള്ളാമകുത്തിലെ സെന്റ് ആന്റണീസ് കപ്പേളയ്ക്കുനേരേയുണ്ടായ ആക്രമണത്തില് വ്യാപക പ്രതിഷേ ധം. ആക്രമണം അത്യന്തം ഗൗരവതരവും പ്രതിഷേധാര്ഹവുമാണെന്നു കോതമംഗലം രൂപത വിലയിരുത്തി.. ഒരാഴ്ചയ്ക്കിടയില് രണ്ട് ദേവാലയങ്ങള്ക്കുനേരേയുണ്ടായ ആക്രമണം പ്രദേശത്ത് നിലനില്ക്കുന്ന മതസൗഹാര്ദം തകര്ക്കുന്നതിനാണെന്ന സംശയം ബലപ്പെടുന്നതായും രൂപത വ്യക്തമാക്കി. നിയമത്തോടും നിയമവാഴ്ചയോടും അങ്ങേയറ്റം ബഹുമാനവും ആദരവും കാത്തുസൂക്ഷിക്കുന്ന ക്രൈസ്തവരോടുള്ള ഇത്തരം ആക്രമണങ്ങള് മതസൗഹാര്ദ്ദത്തെ നശിപ്പിക്കുമെന്നും സമൂഹത്തില് നിലനില്ക്കുന്ന സമാധാനാന്തരീക്ഷം തകര്ക്കുന്നതാണെന്നും രൂപത വ്യക്തമാക്കി. തുടര്ച്ചയായി ആ പ്രദേശത്ത് ക്രൈസ്തവ ആരാധനാലയങ്ങള്ക്കും പ്രാര്ഥനാ കേന്ദ്രങ്ങള്ക്കുമെതിരേ ഉണ്ടാകുന്ന ആക്രമണങ്ങള് കൃത്യമായ പദ്ധതിയുടെ ഭാഗമാണെന്ന് സംശയിക്കത്തക്ക വിധത്തിലുള്ള നിരവധി സൂചനകള് പ്രദേശത്തുനിന്നു ലഭിക്കുന്നുണ്ട്. പ്രദേശത്ത് നിലനില്ക്കുന്ന സൗഹാര്ദാന്തരീക്ഷം തകര്ക്കാനുള്ള എല്ലാ വിധ്വംസക പ്രവര്ത്തനങ്ങളെയും സമൂഹം തള്ളിപ്പറയണമെന്നും രൂപത ആവശ്യപ്പെട്ടു. സ്ഥലം സന്ദര്ശിച്ച രാഷ്ട്രീയ നേതാക്കളും ഉന്നത പോലീസ് ഉദ്യോഗസ്ഥരും കാര്യക്ഷമമായ അന്വേഷണവും ശക്തമായ നടപടികളും ഉറപ്പു നല്കിയ സാഹചര്യത്തില് കൂടുതല് പ്രതിഷേധ പരിപാടികളിലേക്ക് നീങ്ങേണ്ടതില്ലെന്നു രൂപത തീരുമാനിച്ചു. സമയബന്ധിതമായ തീരുമാനവും നടപടികളും ഉണ്ടാകുന്നില്ലെങ്കില് ശക്തമായ പ്രതിഷേധ പരിപാടികള് രൂപത സംഘടിപ്പിക്കും. ഇനിയും ഇത്തരം ആക്രമണങ്ങള് ഉണ്ടാകാതിരിക്കാന് പ്രദേശത്ത് പോലീസ് പട്രോളിംഗ് ശക്തമാക്കണമെന്നു രൂപത ഉന്നത പോലീസ് ഉദ്യോഗസ്ഥരോട് ആവശ്യപ്പെട്ടു. കത്തോലിക്ക കോണ്ഗ്രസ് കോതമംഗലം രൂപത സമിതിയും പ്രതിഷേധം രേഖപ്പെടുത്തി. സംഭവത്തില് കുറ്റക്കാരെ കണ്ടെത്തി മാതൃകാപരമായി ശിക്ഷിക്കണം. പള്ളികള്ക്കും കപ്പേളകള്ക്കും നേരേ തുടര്ച്ചയായി ഉണ്ടാകുന്ന അതിക്രമങ്ങള് അധികൃതരുടെ അനാസ്ഥയുടെ അനന്തരഫലമാണ്. രൂപത പ്രസിഡന്റ് ജോസ് പുതിയടം, ജനറല് സെക്രട്ടറി ജോണ് മുണ്ടന്കാവില്, ട്രഷറര് ജോയി പോള്, വൈസ് പ്രസിഡന്റ് സീന സാജു, സെക്രട്ടറിമാരായ അഡ്വ. വി.യു. ചാക്കോ, ബേബിച്ചന് നിധീരി, മോന്സി മങ്ങാട്, ഫൊറോന ഭാരവാഹികളായ അലോഷ്യസ് അറയ്ക്കല്, സണ്ണി കടൂത്താഴെ, ഷൈജു ഇഞ്ചയ്ക്കല്, ബിജു വെട്ടിക്കല്, ജോര്ജ് കൊടിയാട്ട് എന്നിവര് പ്രസംഗിച്ചു. ഊന്നുകല് ഇടവക പ്രതിഷേധിച്ചു കോതമംഗലം: ഊന്നുകല് ഫൊറോന പള്ളിയുടെ വെള്ളാമക്കുത്തിലുള്ള ചാപ്പലിന്റെ കുരിശടി തകര്ത്ത സംഭവത്തില് ഊന്നുകല് ഇടവക പ്രതിനിധി യോഗം ശക്തമായ പ്രതിഷേധം രേഖപ്പെടുത്തി. മത സൗഹാര്ദത്തെയും സാമുദായിക മൈത്രിയെയും തകര്ക്കുന്ന ഇതുപോലുള്ള സംഭവങ്ങള് ആവര്ത്തിക്കാതിരിക്കാന് വേണ്ട നടപടികള് സ്വീകരിക്കാന് നിയമപാലകരോടും രാഷ്ട്രീയ അധികാരികളോടും യോഗം അഭ്യര്ഥിച്ചു. സത്യം എത്രയും വേഗം തെളിയിക്കാനും കുറ്റവാളികളെ നിയമത്തിന്റെ മുമ്ബില് കൊണ്ടുവരുവാനും വേണ്ട നടപടികള് കൈകൊള്ളണമെന്നു യോഗം ആവശ്യപ്പെട്ടു. വികാരി റവ. ഡോ. തോമസ് പോത്തനാമുഴി അധ്യക്ഷത വഹിച്ചു. ട്രസ്റ്റിമാരായ ഫെലിക്സ് തടത്തി, ബിജു തുടിയന്പ്ലാക്കല്, പൈലി തച്ചിയത്ത് എന്നിവര് പ്രസംഗിച്ചു. ജനാധിപത്യ കേരള കോണ്ഗ്രസ് കവളങ്ങാട് മണ്ഡലം കമ്മിറ്റി സംഭവത്തില് പ്രതിഷേധം രേഖപ്പെടുത്തി. മന:പൂര്വം കലാപം ഉണ്ടാക്കാന് വേണ്ടി സാമൂഹ്യവിരുദ്ധര് ചെയ്യുന്ന പ്രവര്ത്തിക്കു ശക്തമായ നടപടി പോലീസിന്റെ ഭാഗത്തുനിന്നുണ്ടാകണമെന്നു നിയോജക മണ്ഡലം പ്രസിഡന്റ് ബാബുപോള് മാറാച്ചേരി പറഞ്ഞു. മണ്ഡലം പ്രസിഡന്റ് ജോസ് കൂവള്ളൂര് അധ്യക്ഷതവഹിച്ചു.